ก.ล.ต. ไม่อนุญาตให้ POLAR ขายหุ้นเพิ่มทุน PP-สั่งชี้แจงด่วน
ก.ล.ต. ไม่อนุญาตให้ POLAR ขายหุ้นเพิ่มทุน PP-สั่งชี้แจงด่วน
5 ต.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต.ระบุว่า ก.ล.ต.ให้บริษัท โพลาริส แคปปิตัล จำกัด (มหาชน) หรือ POLAR ส่งเอกสารและชี้แจงข้อมูลทั้งหมดภายใน 7 วัน พร้อมออกคำสั่งไม่ให้การอนุญาตเป็นผลสำหรับการเสนอขายหุ้นเพิ่มทุนให้แก่นักลงทุนแบบเฉพาะเจาะจง (Private Placement: PP) ของ POLAR จนกว่าจะมีคำสั่งเปลี่ยนแปลงเป็นอย่างอื่น
สืบเนื่องจาก POLAR ได้ประกาศข่าวเกี่ยวกับ  (1) การเพิ่มวาระการประชุมวิสามัญผู้ถือหุ้น (ExtraordinaryGeneral Meeting: EGM) ครั้งที่ 1/2558 และการเลื่อนวันประชุมดังกล่าว  (2)การเปลี่ยนแปลงวันกำหนดรายชื่อและวันรวบรวมรายชื่อผู้ถือหุ้นที่มีสิทธิเข้าร่วมประชุม  (3)การแก้ไขการออกใบแสดงสิทธิในการซื้อหุ้นเพิ่มทุนที่โอนสิทธิได้ (Transferable Subscription Right: TSR)(4) การออกใบสำคัญแสดงสิทธิที่จะซื้อหุ้นสามัญของบริษัท (POLAR-W4) และการออกเสนอขายหุ้นกู้แปลงสภาพและ (5) การจัดสรรหุ้นเพิ่มทุน PP จำนวน 4,000 ล้านหุ้น  ทั้งๆ ที่ข้อมูลที่ POLARเปิดเผยยังไม่มีความชัดเจน
รวมทั้งยังไม่ได้ดำเนินการเปิดเผยข้อมูลและชี้แจงเหตุผลกรณีการซื้อที่ดินและการใช้เงินทุนจากการเพิ่มทุนPP ในครั้งที่ผ่านๆ มา ตามที่ ก.ล.ต. และตลาดหลักทรัพย์แห่งประเทศไทย (ตลท.)ได้แจ้งไปยังบริษัทก่อนหน้านี้
ทั้งนี้ ก.ล.ต. จึงให้ POLAR ส่งเอกสารและชี้แจงรายละเอียดทั้งหมดต่อ ก.ล.ต. ภายใน 7 วัน และเผยแพร่ข้อมูลดังกล่าวผ่านระบบของ ตลท.  พร้อมกันนี้ได้ออกคำสั่งไม่ให้การอนุญาตเป็นผลสำหรับการเสนอขายหุ้นเพิ่มทุน PP จนกว่า ก.ล.ต.จะได้มีคำสั่งเปลี่ยนแปลงเป็นอย่างอื่น  โดย POLAR ต้องส่งข้อมูลและชี้แจงประเด็นต่างๆ ตามที่ ก.ล.ต.และ ตลท. ให้ดำเนินการอย่างครบถ้วนชัดเจน และได้ปฏิบัติให้เป็นไปตามหลักเกณฑ์ที่กำหนดแล้ว
ข้อมูลที่ POLAR ต้องจัดส่งและชี้แจง อาทิ
–    การกู้ยืมที่บริษัทจะนำเงินจากการเพิ่มทุนในครั้งใหม่นี้ไปชำระหนี้
–    การติดต่อเจรจากับผู้ลงทุนที่จะได้รับการจัดสรรหุ้นเพิ่มทุน PP
–    รายงานการประชุมคณะกรรมการบริษัทครั้งที่พิจารณาให้เพิ่มเติมวาระการประชุม EGM
–    คำชี้แจงของคณะกรรมการบริษัทเกี่ยวกับการเพิ่มทุนในปี 2557-2558 ทั้งหมด
–    รายละเอียด ความเหมาะสม และการพิจารณาคัดเลือกผู้ลงทุน 4 ราย ตามที่บริษัทได้ระบุในข่าว
–    ความเหมาะสมและเป็นธรรมต่อผู้ถือหุ้นกรณีการเปลี่ยนแปลงวันประชุม EGM วันกำหนดรายชื่อ
ผู้ถือหุ้นที่มีสิทธิเข้าร่วมการประชุมดังกล่าว และวันรวบรวมรายชื่อผู้ถือหุ้นโดยวิธีปิดสมุดทะเบียนพักการโอนหุ้น ซึ่งมีผลต่อการได้รับสิทธิที่จะได้รับ TSR และ POLAR-W4